પરંતુ છોકરાંવને નિશાળેથી આવે ત્યારે નવો-નવો નાસ્તો દેનારી મમ્મીની જરૂર હતી અને વિનુને ઑફિસેથી પોતાના આવવાની વાટ જોનારી પત્નીની. વળી, પત્ની ક્યાં, શું કરે છે, તેના સહકારી કોણ, અધિકારી કોણ એ બધું જ ધણીએ જાણવું જોઈએ ને ! પોતે ઘેરઆવે ત્યારે પત્ની ઘર બહાર હોય એ વિનુને મંજૂર નહોતું. એટલે એક દિવસ એણે કહ્યું : ‘હવે તારે ઈન્ટરવ્યૂ આપવા જવાની જરૂર નથી. હવે તો મારી બેલા બીજાનો ઈન્ટરવ્યૂ લેશે. હું નવી ઑફિસ ખોલું છું – બેલા ઍન્ટરપ્રાઈઝ. તું એના ચાર્જમાં.’